Is-Segretarju Ġenerali tal-GWU Tony Zarb qal li l-ħidma tal-union se tiffoka fuq il-qasam tal-prekarjat. Qal li din hija problema reali għal numru sostanzjali ta’ ħaddiema li qed jiġu abbużati għax jinsabu f’xifer kundizzjonijiet estremi u mhux jitħallsu għax-xogħol li jagħmlu. Waqt ċerimonja tat-tqegħid ta’ fjuri f”ħoġor il-monument tal-ħaddiema fl-Imsida, Tony Zarb qal li l-union se tagħmel minn kollox biex ix-xogħol prekarju jinqered. Il-President tal-General Workers Union, Victor Carachi, f’messaġġ għal Jum il-Ħaddiem qal li jeħtieġ li l-paga minima tiżdied biex familji b’paga minima ma jkollhomx għalfejn joħorġu lil uliedhom mill-iskola qabel il-waqt biex jibgħatuhom jaħdmu. Is-Sur Carachi qal li l-Union temmen li wasal iż-żmien li l-paga minima tissaħħaħ b’intervent ta’ darba wara li jsir studju xjentifiku kif dan ghandu isir bl-anqas impatt fuq l-ekonomija u l-kompetittività. Spjega li dan għandu jsir apparti ż-żieda li tingħata għall-għoli tal-ħajja.